**AIŠKINAMASIS RAŠTAS**

**DĖL KLAIPĖDOS EKONOMINĖS PLĖTROS STRATEGINIŲ KRYPČIŲ IKI 2030 METŲ PATVIRTINIMO**

**1. Sprendimo projekto esmė, tikslai ir uždaviniai.**

Sprendimo projekto tikslas – patvirtinti Klaipėdos ekonominės plėtros strategijos kryptis iki 2030 metų (toliau – ekonominės plėtros strateginės kryptys).

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas remiantis Lietuvos Respublikos vietos savivaldos įstatymo (toliau – Įstatymas) 6 straipsnio 22 dalimi, kurioje numatyta savarankiška savivaldybių funkcija savivaldybės strateginio planavimo dokumentų ir juos įgyvendinančių planavimo dokumentų rengimas. Vadovaujantis įstatymo 16 straipsnio 2 dalies 40 punktu, savivaldybės strateginių plėtros ir veiklos planų, savivaldybės atskirų ūkio šakų (sektorių) plėtros programų tvirtinimas ir ataskaitų dėl jų įgyvendinimo išklausymas ir sprendimų dėl jų priėmimas yra išimtinė savivaldybių tarybų kompetencija.

Ekonominės plėtros strateginės kryptys parengtos atsižvelgiant į svarbiausius šalies bei vietos planavimo dokumentus:

1) Lietuvos Respublikos Seimo 2012 m. gegužės 15 d. nutarimu Nr. XI-2015 patvirtintą Valstybės pažangos strategiją „Lietuvos pažangos strategija „Lietuva 2030“;

2) Lietuvos Respublikos Vyriausybės 2012 m. lapkričio 28 d. nutarimu Nr. 1482 patvirtintą 2014-2020 metų nacionalinės pažangos programą;

3) Lietuvos inovacijų plėtros 2014–2020 metų programą, patvirtintą Lietuvos Respublikos Vyriausybės 2013 m. gruodžio 18 d. nutarimu Nr. 1281 „Dėl Lietuvos inovacijų plėtros 2014-2020 metų programos patvirtinimo“;

4) Lietuvos klasterių koncepciją, patvirtintą 2014 m. vasario 27 d. Lietuvos Respublikos ūkio ministro įsakymu Nr. 4-131 ,,Dėl Lietuvos klasterių plėtros koncepcijos patvirtinimo“;

5) Klaipėdos miesto savivaldybės tarybos 2013 m. balandžio 26 d. sprendimą Nr. T2-79 ,,Dėl Klaipėdos miesto savivaldybės 2013-2020 strateginio plėtros plano patvirtinimo“.

Ekonominės plėtros strateginės kryptys parengtos įgyvendinant III ilgalaikį miesto prioritetą ,,Miesto konkurencingumo didinimas“ pagal Klaipėdos miesto savivaldybės 2013–2020 metų strateginį plėtros planą bei Klaipėdos miesto savivaldybei ir partneriams – VĮ Klaipėdos valstybinio jūrų uosto direkcijai, UAB Klaipėdos laisvosios ekonominės zonos valdymo bendrovei, Klaipėdos pramonininkų asociacijai, VšĮ Klaipėdos universitetui, Klaipėdos pramonės, prekybos ir amatų rūmams - 2015 m. lapkričio 2 d. pasirašius Ketinimų protokolą Nr. J9-1678.

Strateginis plėtros planas rengtas keliais etapais:

1. Pirmajame šio projekto etape buvo atlikta detali galimybių studija, kurioje analizuotos tarptautinės tendencijos ir gerosios praktikos, esamos Klaipėdos miesto gerovės ir konkurencingumo bei ekonominės specializacijos kryptys. Šio etapo rezultatai buvo patvirtinti 2017 m. rugsėjo 13 d. Projekto priežiūros grupės posėdyje.
2. Atliktas Klaipėdos regiono makroekonominis modeliavimas, tikslinių sektorių skatinimo priemonių analizė.
3. Vykdyti tematinių darbo grupių seminarai, kuriuose priimti sprendimai dėl konkrečių augimo sričių apibrėžimo ir horizontalių prioritetų nustatymo.

Daug dėmesio skirta visų suinteresuotų šalių įtraukimui: vyko 5 sesijos su projekto valdymo grupe ir 12 tematinių sesijų - miesto uosto, turizmo, verslo (vyko 2 kartus), miesto identiteto ir rinkodaros (vyko 3 kartus), urbanistinio vystymo (vyko 2 kartus), švietimo ir mokslo (vyko 3 kartus). Šiose sesijose dalyvavo daugiau negu 100 Klaipėdos miesto verslo, mokslo ir kitų organizacijų atstovų.

Atskirai dirbo Klaipėdos miesto savivaldybės mero 2016 m. lapkričio 25 d. potvarkiu Nr. M-71 sudaryta Klaipėdos ekonominės plėtros strategijos projekto priežiūros grupė. Darbo grupių diskusijas moderavo UAB ,,Ernst&Young Baltic” pagal 2016 m. lapkričio 17 d. paslaugų sutartį Nr. J9-2079.

Atsižvelgiant į situacijos analizės rezultatus, makroekonominio modeliavimo, tarptautinės gerosios praktikos analizės išvadas bei darbo grupių pasiūlymus, parengtos *3 ekonominio augimo kryptys* (detaliau - tarybos sprendimu tvirtinamame dokumente):

* jūrinė ekonomika;
* bio-ekonomika;
* kūrybinė ir paslaugų ekonomika;

bei *horizontalūs prioritetai*:

* palankios sąlygos verslui, investuotojams ir talentams;
* kokybiška įgūdžių ugdymo ir švietimo sistema;
* patrauklus, įtraukiantis ir pasiekiamas regiono centras.

Ekonominės plėtros strateginių krypčių patvirtinimas yra būtinas, skatinant investicijų pritraukimą, kad regionas ir miestas būtų konkurencingas ilgalaikėje perspektyvoje, atsižvelgiant į šiandienos socialinius bei ekonominius iššūkius.

Pagal darbo grupių pasiūlymų išvadas Klaipėdos miesto tarybai yra teikiamos tvirtinti Klaipėdos ekonominės plėtros strategijos kryptys iki 2030 metų.

**3. Kokių rezultatų laukiama.**

Patvirtinus ekonominės plėtros strategines kryptis, bus aiškiai apibrėžtos miesto ekonominės plėtros augimo sritys, horizontalūs prioritetai, kuriems pasiekti bus rengiamos priemonės kryptingam savivaldybės ir Klaipėdos ekonominės strategijos rengimo partnerių finansinių, materialinių ir žmonių išteklių naudojimui. Miesto gyventojai ir potencialūs investuotojai galės susipažinti su viešai paskelbta informacija apie numatomas miesto ekonominės plėtros strategines kryptis iki 2030 metų.

Patvirtintos Klaipėdos miesto ekonominės plėtros strateginės kryptys bus pagrindas pagal 2017 m. rugpjūčio 8 d. Klaipėdos regiono savivaldybių Merų pasirašytą rezoliuciją ,,Dėl Klaipėdos regiono ekonominės specializacijos“ planuojamai rengti Klaipėdos regiono ekonominės specializacijos strategijai, kuri būtina Lietuvai įgyvendinant regioninės specializacijos reformą bei ES regionų komiteto strateginius prioritetus dėl regioninės politikos 2020-2030, išdėstytus Baltojoje knygoje.

**4. Sprendimo projekto rengimo metu gauti specialistų vertinimai.**

Negauti.

**5. Galimos teigiamos ar neigiamos sprendimo priėmimo pasekmės.**

Teigiamos pasekmės – bus patvirtintos ilgalaikės Klaipėdos ekonominės plėtros strateginės kryptys iki 2030 metų.

Neigiamų pasekmių nenumatoma.

PRIDEDAMA.

1. 2015 m. lapkričio 2 d. ketinimų protokolo Nr. J9-1678 kopija, 4 lapai.
2. Klaipėdos miesto savivaldybės mero 2016 m. lapkričio 25 d. potvarkio Nr. M-71 kopija, 1 lapas.

Tarptautinių ryšių, verslo plėtros ir turizmo Jurgita Činauskaitė-Cetiner

skyriaus vedėja